Poppie-saak: Uitspraak vandag gelewerKobus en Louisa van der Merwe. Foto’s: Phillip Bruwer Regter Bert Bam gaan na verwagting Woensdag uitspraak lewer in die veelbesproke verhoor ná die moord op die driejarige Poppie van der Merwe. Poppie se ma en stiefpa, Louisa (46) en Kobus Koekemoer (44), staan in die Pretoria-hooggeregshof tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou ook verband met die beweerde aanranding van ŉ sesjarige seuntjie en ŉ 16-jarige meisie tussen September 2015 en Oktober 2016 in Orania in die Noord-Kaap en in Brits in Noordwes. Albei beskuldigdes het skuld op al die aanklagte teen hulle ontken. Die hof het tydens die verhoor gehoor Kobus en Louisa is op 14 November 2015 in Orania getroud. Bewerings van mishandeling is later onder die Orania Maatskaplike Raad (OMR) se aandag gebring, maar is nooit amptelik by die polisie aangemeld nie. Die egpaar het aan die einde van September 2016 uit Orania verdwyn toe die OMR begin ondersoek instel het en die gesin het na ŉ kleinhoewe in Mamogaleskraal naby Brits in Noordwes verhuis. Adv. Salomé Scheepers, staatsaanklaer, het Dinsdag in haar slotbetoog gesê die staat kon daarin slaag om bo redelike twyfel te bewys dat albei beskuldigdes met ŉ gemeenskaplike oogmerk opgetree het en dat hul optrede tot die dood van Poppie op 25 Oktober 2016 gelei het. Poppie is dié middag met haar aankoms by die Brits- provinsiale hospitaal dood verklaar. Die hof het tydens die verhoor, wat op 30 Oktober vanjaar begin het, gehoor Poppie se dood was ŉ harde hou teen haar kop wat erge bloeding en drukking op die brein veroorsaak het. Voor haar dood het sy oor ŉ tydperk veelvuldige beserings opgedoen wat nié die tipiese beserings is wat kinders van haar ouderdom per ongeluk kan opdoen nie. Die beserings is veroorsaak deur verskeie stomp voorwerpe soos ŉ hand, ŉ vuis of ŉ skoen. Die kind het ook verskeie merke aan haar lyf gehad waar sy vermoedelik gewelddadig geskud is. Kobus is kort ná Poppie se dood in hegtenis geneem en Louisa is op 15 Desember in hegtenis geneem. Albei is sedertdien in aanhouding nadat hulle borgtog geweier is. Adv. Lana Augustyn, vir Kobus, het in haar slotbetoog aangevoer die moontlikheid dat Kobus vir Poppie die oggend van haar dood aangerand het, is onwaarskynlik, aangesien hy volgens ŉ spesialisgetuie se tydsberekening toe nie tuis was nie. Adv. Adrian Nell, vir Louisa, het Dinsdag aangevoer Louisa was bang vir Kobus en dat die stelsel haar in die steek gelaat het. Hy het aangevoer daar is geen direkte getuienis gelewer dat Louisa die kinders in Orania aangerand het nie, ook nie voor die troue nie. Sy wou nie tydens die aanrandings inmeng nie, anders sou dit sake vererger. Lees alle vorige berigte oor Poppie van der Merwe op Maroela Media.